Рыспаев Ишенбай

Рыспаев Ишенбай (1931-ж. т., азыркы Аксуу району) - музыка таануучу, композитор. Кыргыз Республикасынын элге билим берүүсүнө эмгек сиңирген кызматкер.

Пржевальскидеги педагогика окуу жайын, М. Күрөңкеев атындагы музыкалык-хореографиялык окуу жайынын хор дирижёру классын бүтүргөн.
Москва мамлекеттик П. Чайковский атындагы консерваториянын улуттук студиясынын хор дирижёру бөлүмүндө, Алматы консерваториясында, Кыргыз мамлекеттик Б.Бейшеналиева атындагы искусство институтунун теория-композитордук факультетинде окуган.

1959-62-ж. Кыргыз улуттук телерадиокорпорациясында,

1962-64-ж. Кыргыз мамлекеттик В. Маяковский атындагы кыз-келиндер педагогика институтунда, музыкалык мектептерде, Кыргыз мамлекеттик Б. Бейшеналиева атындагы искусство институтунда, Кыргыз филармониясынын фольклордук студиясында иштеген.

Композиторлор Н. Давлесов, А. Аманбаев менен жалпыга билим берүүчү мектептер үчүн «Ырдоо» (Ө. Абдылдаев менен бирге) окуу китептерин, методикалык көрсөтмөсү менен хрестоматиясын түзгөн. «Бешик ыры», «Кайдасың аппак Гүлкайыр», «Жылкычы кыздын обону», «Бишкегим», «Жаз ыры» аттуу ондогон ырларды, симфониялык оркестр үчүн 4 бөлүмдүү сюита, увертюра, скрипка менен фортепьяно үчүн элегия ж. б., К. Мамбетакуновдун«Боз бойдоктор» аттуу спектаклине музыка жазган.

«Эмгектеги артыкчылык» медалы, Кыргыз ССР Жогорку Советинин Ардак грамотасы менен сыйланган.

Колдонулган адабияттар
Алагушов, Балбай. Кыргыз музыкасы: Энциклопедиялык окуу куралы / Башкы редактору Үсөн Асанов. – Бишкек: Мамлекеттик тил жана энциклопедия борбору, 2004. – 400 бет. -ISBN 9967-14-016-X.
Категория:Музыка